**LJUDSKA: GRAŠČAKOV VRTNAR (REŠITVE)**

1. Besedilo uvrščamo v **pesništvo**. Za to vrsto besedil je značilno, da so napisana v verzih in kiticah.

**Ljudska besedila** so se ustno prenašala iz roda v rod, zato avtorji teh besedil niso znani. Ljudje so si pesmi, pripovedke, pregovore ... pripovedovali ob raznih priložnostih (npr. ličkanje koruze, trgatev) in ker si izvirnika niso popolnoma zapomnili, se je ohranilo več različic/variant istega besedila.

**Značilnosti ljudskih pesmi:**

* star oziroma narečni jezik,
* ljudska števila,
* pomanjševalnice,
* ponavljanje besed,
* obrnjen besedni vrstni red,
* pretiravanje …
1. **Kraj dogajanja:** grajski vrt in travnik. **Čas dogajanja:** srednji vek.
2. Vrtnar prepeva o ljubezni do graščakove hčerke.
3. Njegovo hvaljenje sliši graščak.
4. Novico pove svoji ženi, ki graščakovim besedam ne verjame. Reče mu, naj se ne jezi na vrtnarja, saj ta zaradi opitosti govori neumnosti.
5. Graščak vrtnarju ne verjame. Ker je nanj zelo jezen, svojim hlapcem veli, naj vrtnarja zvežejo in pokličejo sodnika in rablja. Sodnik bo vrtnarja obsodil, rabelj pa obglavil (rabelj: kdor (poklicno) izvršuje smrtno kazen).
6. Grajska princesa plane v jok. Očetu se zlaže, da joče, ker so ji ukradli obleko. Graščak je z nakupom novih oblačil ne more potolažiti. Princesa mu odgovori, da novih oblek ne bo nosila.
7. Vrtnarja odpeljejo na travnik, kjer ga obglavijo.
8. Princesa najprej omedli, zatem pa od žalosti umre.
9. Trupli obeh ljubimcev pokopljejo pri cerkvi. Iz vrtnarjevega groba zraste lilija, iz groba graščakove hčerke pa vrtnica. Lilija predstavlja nedolžno ljubezen, vrtnica pa je simbol plodnosti, lepote in večne ljubezni. Roži zrasteta zelo visoko in se pri vrhu cerkve prepleteta. Kljub smrti je (prepovedana) ljubezen med vrtnarjem in princeso še vedno močna.
10. Po smislu, npr.: Vzdušje v pesmi je resnobno, temačno, žalostno …
11. Balada je dogajalno zgoščena in napeta lirsko-epska pesem z grozljivim, mračnim vzdušjem in žalostnim koncem.
12. Po smislu, npr.: *Ko ljubezen govori, razum molči. Ljubezen je trpljenje, življenje brez ljubezni pa je pekel.* *Če želiš biti ljubljen, ljubi.* To je zgolj nekaj pregovorov o ljubezni – tem tako silnem čustvu, ki ga verjetno v življenju doživi prav vsak. Lepo je, če je ljubezen med zaljubljencema iskrena in si naklonjenost lahko odkrito izkazujeta. Veliko bolj pa je zapleteno, če se iskrica ljubezni zaneti tam, kjer se ne bi smela. Do prepovedanih ljubezni zagotovo prihaja tudi v današnjem času. O tem beremo v knjigah, gledamo v televizijskih nadaljevankah in filmih. V takšnih zgodbah se npr. bogat mladenič zaljubi v revno dekle, fant v deklico, ki že ima svojega izbranca, dekle v fanta, čigar starši so sprti z njeno družino in njune ljubezni ne odobravajo … Pravijo, da moraš v ljubezni poslušati svoje srce in da ljubezen vse premaga. Ali to drži tudi za ljubezen, ki je ne bi smelo biti? Včasih se to res zgodi in prepovedana ljubezen doživi srečen konec, največkrat pa gresta zaljubljenca vsak svojo pot.